二月五日再火吾廬復免
作者：周紫芝
朝代：宋

paragraphs: 昨日北風如箭疾，城南一燎三百室。
城西片瓦不復存，今日風高火仍急。
池魚已作沸鼎焦，槁木那容飛鳥集。
糗糧不峙恐民流，樓櫓俱空憂盗入。
傳聞此火頗異常，宋衞陳鄭實同日。
城中有屋無二三，道路横尸十六七。
三州飛報急上聞，詔書亟下隆寛恩。
既令折劵已逋責，復振倉廩蘇窮民。
東南無事官失職，火政不脩户無耤。
坐令惡少恣焚燒，更以深憂貽玉食。
小人何幸獨晏然，飽食懷慚面仍赤。